RESOLUCIÓN DA CONVOCATORIA DE ADHESIÓN DE CENTROS EDUCATIVOS DA PROVINCIA DE PONTEVEDRA PARA A FORMACIÓN DO CONSORCIO DE MOBILIDADE ERASMUS+2023
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 22/02/2023)

EXPEDIENTE 2023003512 ASUNTO BASES REGULADORAS E CONVOCATORIA DE ADHESIÓN DE CENTROS EDUCATIVOS DE FP DA PROVINCIA DE PONTEVEDRA PARA A FORMACIÓN DUN CONSORCIO DE MOBILIDADE NO MARCO DO PROXECTO QUE SE PRESENTARÁ Á CONVOCATORIA ERASMUS+ 2023. TRÁMITE RP de resolución da convocatoria de adhesión MCC/ypp A Deputada Delegada do Servizo de Promoción do Emprego e Desenvolvemento Local en materia de proxectos europeos, en virtude das competencias delegadas da Presidencia, dita a seguinte RESOLUCIÓN: A Xunta de Goberno na súa sesión ordinaria do día 26 de novembro de 2021, adoptou, entre outros, o acordo (nº 27.31030) de aprobación do “Plan de fomento da capacitación do capital humano” na provincia de Pontevedra. Este plan consta de distintos programas ou liñas de actuación que perseguen impulsar as perspectivas laborais e de desenvolvemento persoal, a mellora da ocupabilidade e inserción laboral, fomentar a cultura emprendedora, mellorar as taxas de supervivencia de proxectos emprendedores que teñan como fin o autoemprego e ofrecer un servizo integral de información e orientación sobre oportunidades de mobilidade europea e de xeito transversal, contribuír a reducir a desigualdade. Entre os programas que se pretenden poñer en marcha neste ámbito encóntranse os proxectos de mobilidade impulsados pola iniciativa Erasmus+, o Programa de acción da Unión Europea nos ámbitos da educación e a formación, a xuventude e o deporte, que entrou en vigor o 1 de xaneiro de 2014. O obxectivo xeral do Programa é apoiar, mediante a aprendizaxe permanente, o desenvolvemento educativo, profesional e persoal das persoas no ámbito da educación e a formación, a mocidade e o deporte, tanto dentro como fóra de Europa, a fin de contribuír ao crecemento sostible, ao emprego de calidade, á cohesión social, a impulsar a innovación e a reforzar a identidade europea e a cidadanía activa. O 23 de novembro de 2022 publicouse no Diario Oficial da Unión Europea núm. C 444/16 a convocatoria de propostas 2023 (EAC/A10/2022) do Programa Erasmus+, ao abeiro do Regulamento (UE) Nº 2021/817 do Parlamento Europeo e do Consello, do 20 de maio do 2021, polo que se establece Erasmus+, o Programa da Unión para a educación e a formación, a xuventude e o deporte, e se derroga o Regulamento (UE) núm.1288/2013. O prazo para a presentación de solicitudes finaliza o 23 de febreiro de 2022 ás 12:00 horas. Unha vez aberta a convocatoria por parte do Programa Erasmus+, a Deputación de Pontevedra pretende liderar e impulsar o desenvolvemento dun novo proxecto de mobilidade destinado a cubrir as necesidades en materia de capacitación do capital humano. En consecuencia, é necesario a formación dun consorcio de mobilidade co obxecto de presentar de forma conxunta unha solicitude de proxecto ao Servicio Español para la Internacionalización de la Educación (en adiante SEPIE), axencia nacional do Programa Erasmus+. Con data 26 de xaneiro de 2023 emitiuse Resolución Presidencial con número RP2023000649 pola que se aprobaban as bases reguladoras e convocatoria de adhesión de centros educativos de FP da provincia de Pontevedra para a formación dun consorcio de mobilidade no marco do proxecto que se presentará á convocatoria Erasmus+ 2023. As mencionadas bases e convocatoria foron publicadas no Boletín Oficial da Provincia de Pontevedra o 30 de xaneiro de 2023, abríndose un prazo de 10 días hábiles para que os centros presenten as solicitudes de adhesión ao consorcio de acordo co indicado na base quinta. Na base décimo cuarta “Resolución” da citada convocatoria establécese que a xefatura do servizo de Promoción de Emprego e Desenvolvemento Local da Deputación de Pontevedra realizará de oficio cantas actuacións estime necesarias para a determinación, coñecemento e comprobación dos datos en virtude dos cales debe formularse a proposta de resolución. Rematado o prazo de presentación de solicitudes o 13 de febreiro procedeuse ao exame das mesmas e á comprobación dos requisitos esixidos nas bases reguladoras, verificándose que a totalidade das solicitudes recibidas cumpren cos ditos requisitos. A este respecto, a base novena “Selección” establece que “Seleccionaranse todos os centros educativos de FP que o soliciten e que cumpran os requisitos de acordo con esta convocatoria e demais requisitos legais establecidos na lei”. Visto o informe-proposta do Xefe do Servizo de Promoción do Emprego e Desenvolvemento Local de data 15 de febreiro de 2023 e, de conformidade co disposto na Resolución Presidencial nº 2019014186, de 01 de agosto de 2019, de delegación de competencias da Presidencia e as catro modificacións (RPs de datas 10/01/2020, 11/03/2020, 18/05/2020 e 27/09/2021), RESOLVO: 1.- Resolver a convocatoria de adhesión de centros educativos de FP da provincia de Pontevedra para a formación dun consorcio de mobilidade no marco do proxecto que se presentará á convocatoria Erasmus+ 2023 e aprobar a relación de centros que formarán parte do mencionado consorcio incluídos no Anexo I.2.- Publicar a resolución do procedemento no Boletín Oficial da Provincia de Pontevedra (BOPPO) e na páxina web da Deputación de Pontevedra, así como notificar, no seu caso, ás partes interesadas. A presente lista non crea dereito algún a favor dos centros educativos e demais provedores de Formación Profesional propostos fronte á Administración, mais que a formación do consorcio de mobilidade para a presentación do proxecto á convocatoria Erasmus+ 2023. Se o proxecto resultase aprobado estarase ao disposto nas bases reguladoras e a convocatoria de adhesión de centros de FP da provincia de Pontevedra para a formación dun consorcio de mobilidade aprobadas pola Deputación de Pontevedra (RP2023000649) así como á convocatoria de propostas 2023 do Programa Erasmus+ (EAC/A10/2022) publicada no Diario Oficial da Unión Europea C444/16 do 23 de novembro de 2022. Asinado dixitalmente na data que figura á marxe. Contra este acordo que pon fin á vía administrativa poderá interpoñerse recurso potestativo de reposición ante a Presidencia, no prazo dun mes, a partir do día seguinte ó desta notificación (artigos 123 e 124 da Lei 39/2015, de 1 de outubro, do Procedemento Administrativo Común das Administracións Públicas) ou ben directamente recurso contencioso – administrativo ante o Xulgado do Contencioso – Administrativo de Pontevedra, no prazo establecido no artigo 46 da Lei 29/1998, de 13 de xullo Reguladora da Xurisdición Contencioso – Administrativa. Todo isto sen prexuízo de que poida ser utilizado calquera outro recurso que estime conveniente.